CELEX: 
Language: sk
Date: 2018-04-26 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) č. 907/2014, pokiaľ ide o nedodržanie platobných lehôt a pokiaľ ide o výmenný kurz uplatniteľný pri zostavovaní vyhlásení o výdavkoch

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Členské štáty sú v súvislosti s platbami prijímateľom v rámci integrovaného administratívneho a kontrolného systému (IACS) stanovenými v článku 75 ods. 1 nariadenia (EÚ) č. 1306/2013 povinné dodržiavať platobné lehoty. Podľa článku 40 nariadenia (EÚ) č. 1306/2013 platby vykonané mimo uvedených lehôt v zásade nie sú oprávnené na financovanie Úniou. Komisia je však v súlade so zásadou proporcionality splnomocnená prijímať delegované akty, ktorými sa stanovujú výnimky z tohto pravidla a ktorými sa tieto výdavky stávajú oprávnenými. 
            
            
               Účelom tohto delegovaného aktu je stanoviť pravidlá v prípade nedodržania platobnej lehoty, pokiaľ ide o Európsky poľnohospodársky fond pre rozvoj vidieka (EPFRV). 
            
            
               Týmto delegovaným aktom sa má zároveň objasniť, aký výmenný kurz by mali pri jednotlivých platobných operáciách a operáciách vymáhania v prípadoch, v ktorých v právnych predpisoch v oblasti poľnohospodárstva nebola stanovená určujúca skutočnosť, použiť tie členské štáty, ktoré nie sú súčasťou eurozóny.
            
            
               2.KONZULTÁCIE PRED PRIJATÍM AKTU
            
            
               Návrh tohto delegovaného aktu bol predložený zástupcom členských štátov, ktorí o ňom rokovali na stretnutí skupiny odborníkov pre horizontálne otázky týkajúce sa spoločnej poľnohospodárskej politiky, ktoré sa konalo 20. októbra 2017. Komisia si vypočula názory odborníkov a vysvetlila svoj prístup k postupnému znižovaniu v prípade nedodržania platobnej lehoty.
            
            
               V súlade s usmerneniami pre lepšiu právnu reguláciu [SWD(2015) 111 final z 19. 5. 2015] bol návrh delegovaného nariadenia zverejnený na portáli pre lepšiu právnu reguláciu počas štyroch týždňov trvania verejnej konzultácie od 8. 2. 2018 do 8. 3. 2018.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa v delegovanom nariadení (EÚ) č. 907/2014 zavádzajú ustanovenia týkajúce sa opatrení rozvoja vidieka v rámci systému IACS na účely vytvorenia systému na úmerné zníženie priebežných výdavkov, pri ktorých nebola dodržaná platobná lehota. Akékoľvek výdavky vynaložené s omeškaním presahujúce prah 5 % by sa po uplynutí platobnej lehoty mali v prvom štvrťroku znížiť o 25 % a v druhom štvrťroku o 60 %. Každá platba uskutočnená neskôr a presahujúca prah 2 % by sa mala znížiť o 100 %. 
            
            
               Zároveň sa do článku 11 ods. 2 dopĺňa ustanovenie o výmennom kurze uplatniteľnom v súvislosti s operáciami, pri ktorých v právnych predpisoch v oblasti poľnohospodárstva nebola stanovená určujúca skutočnosť. Výmenný kurz pre tieto operácie by mal byť predposledný výmenný kurz stanovený Európskou centrálnou bankou pred posledným mesiacom obdobia, za ktoré sa výdavky alebo pripísané príjmy nahlasujú. 
            
            
               4.VPLYV NA ROZPOČET
            
            
               Pokiaľ ide o ustanovenia o platobných lehotách, finančný vplyv na rozpočet by sa mohol prejaviť až od rozpočtového roku 2020. Prípadný vplyv však nemožno vyčísliť.
            
            
               Pokiaľ ide o ustanovenia o uplatniteľnom výmennom kurze, finančný vplyv na rozpočet sa neočakáva.
            
            
               DELEGOVANÉ NARIADENIE KOMISIE (EÚ) …/…
            
            
               z 26. 4. 2018,
            
            
               ktorým sa mení delegované nariadenie (EÚ) č. 907/2014, pokiaľ ide o nedodržanie platobných lehôt a pokiaľ ide o výmenný kurz uplatniteľný pri zostavovaní vyhlásení o výdavkoch
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008
                  1
               , a najmä na jeho článok 40 a článok 106 ods. 6,
            
            
               keďže:
            
            
               (1)V článku 75 ods. 1 nariadenia (EÚ) č. 1306/2013 sa stanovuje, že platby podpory prijímateľom v rámci integrovaného administratívneho a kontrolného systému (IACS) majú členské štáty uskutočniť v priebehu určitého časového obdobia. Ako sa stanovuje v článku 40 nariadenia (EÚ) č. 1306/2013, platby vykonané mimo uvedeného obdobia nie sú oprávnené na platby Únie, a preto nemôžu byť predmetom úhrady zo strany Komisie. Pokiaľ ide o podporu poskytnutú z Európskeho poľnohospodárskeho fondu pre rozvoj vidieka (EPFRV), uvedené platobné lehoty sa budú uplatňovať od roku podania žiadosti 2019. Preto by sa pre platby z EPFRV mali stanoviť osobitné pravidlá.
            
            
               (2)Vzhľadom na to, že v niektorých prípadoch z dôvodu dodatočných kontrol zo strany členských štátov v súvislosti so spornými žiadosťami, s prípadmi odvolania a inými vnútroštátnymi právnymi spormi členské štáty uskutočňujú platby z EPFRV v rámci systému IACS po 30. júni, malo by sa v súlade so zásadou proporcionality pri výdavkoch stanoviť pevné rozpätie, v ktorom sa v týchto prípadoch nemusí uplatniť zníženie platieb. S cieľom regulovať finančný vplyv úmerne k omeškaniu pri platbe by sa navyše malo stanoviť, že Komisia po prekročení tohto rozpätia zníži platby Únie úmerne k dĺžke oneskorenia zaznamenanej platby.
            
            
               (3)V článku 5 delegovaného nariadenia Komisie (EÚ) č. 907/2014
                  2
                sa stanovujú pravidlá týkajúce sa Európskeho poľnohospodárskeho záručného fondu (EPZF), pokiaľ ide o úmerné zníženie mesačných platieb, ak boli výdavky uskutočnené po uplynutí platobnej lehoty. V prípade EPFRV sa vyhlásenia o výdavkoch podávajú a úhrady uskutočňujú jedenkrát za každý štvrťrok. Z dôvodu zjednodušenia a efektívnosti by sa na platby uskutočnené s oneskorením uhradené z EPFRV za každý štvrťrok malo uplatňovať jednotné percentuálne zníženie.
            
            
               (4)V článku 11 ods. 2 delegovaného nariadenia (EÚ) č. 907/2014 sa stanovuje výmenný kurz, ktorý majú na účel zostavenia vyhlásení o výdavkoch pri jednotlivých platobných operáciách alebo operáciách vymáhania použiť členské štáty, ktoré nie sú súčasťou eurozóny. Ročné vyhlásenia o výdavkoch zostavené členskými štátmi však obsahujú sumy, pri ktorých sa nevyžaduje evidencia platobnej operácie alebo operácie vymáhania v účtovníctve platobnej agentúry, napr. pripísané príjmy plynúce z finančných dôsledkov spojených s nevymožením, ako sa stanovuje v článku 54 ods. 2 prvom pododseku nariadenia (EÚ) č. 1306/2013. Preto by sa mal stanoviť výmenný kurz uplatniteľný na operácie neuvedené v článku 11 ods. 2 delegovaného nariadenia (EÚ) č. 907/2014. 
            
            
               (5)Delegované nariadenie (EÚ) č. 907/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Delegované nariadenie (EÚ) č. 907/2014 sa mení takto:
            
            
               1.
                     Názov článku 5 sa nahrádza takto:
            
            
               „Nedodržanie posledného možného termínu platby, pokiaľ ide o Európsky poľnohospodársky záručný fond“.
            
            
               2.
                     Za článok 5 sa vkladá tento článok 5a:
            
            
               „Článok 5a
            
            
               Nedodržanie posledného možného termínu platby, pokiaľ ide o Európsky poľnohospodársky fond pre rozvoj vidieka
            
            
               1. Pokiaľ ide o Európsky poľnohospodársky fond pre rozvoj vidieka, výdavky vynaložené po platobnej lehote sú podľa výnimiek uvedených v článku 40 prvom odseku nariadenia (EÚ) č. 1306/2013 a v súlade so zásadou proporcionality oprávnené na platby Únie za podmienok stanovených v odsekoch 2 až 6 tohto článku.
            
            
               2. Ak výdavky vynaložené po uplynutí lehoty uvedenej v článku 75 ods. 1 nariadenia (EÚ) č. 1306/2013 predstavujú najviac 5 % výdavkov vynaložených pred uplynutím uvedenej lehoty, priebežné platby sa neznižujú.
            
            
               Ak výdavky vynaložené po uplynutí lehoty uvedenej v článku 75 ods. 1 nariadenia (EÚ) č. 1306/2013 prekročia prah 5 %, všetky ďalšie výdavky vynaložené s oneskorením sa za obdobia uvedené v článku 22 ods. 2 vykonávacieho nariadenia Komisie (EÚ) č. 908/2014* znížia v súlade s týmito pravidlami:
            
            
               a) výdavky vynaložené v období od 1. júla do 15. októbra roka, v ktorom uplynula platobná lehota, sa znížia o 25 %; 
            
            
               b) výdavky vynaložené v období od 16. októbra do 31. decembra roka, v ktorom uplynula platobná lehota, sa znížia o 60 %;
            
         
         
            
               c) výdavky vynaložené po 31. decembri roka, v ktorom uplynula platobná lehota, sa znížia o 100 %.
            
            
               3. Ak prah uvedený v odseku 2 prvom pododseku nebol v plnom rozsahu použitý na platby za kalendárny rok N uskutočnené najneskôr 31. decembra roku N + 1 a zostávajúca časť tohto prahu presahuje 2 %, uvedená zostávajúca časť sa odchylne od odseku 2 zníži na 2 %.
            
            
               4. Ak sa v súvislosti s niektorými opatreniami vyskytli výnimočné podmienky riadenia alebo ak členské štáty predložia dostatočné zdôvodnenie, Komisia buď uplatní harmonogramy odlišné od tých, ktoré sú stanovené v odsekoch 2 a 3, alebo uplatní nižšie, prípadne vôbec žiadne zníženia. 
            
            
               5. Kontroly dodržiavania platobnej lehoty sa uskutočnia raz za každý rozpočtový rok na základe výdavkov vynaložených do 15. októbra.
            
            
               Všetky prekročenia platobnej lehoty sa zohľadnia v rozhodnutí o schválení účtovných závierok uvedenom v článku 51 nariadenia (EÚ) č. 1306/2013.
            
            
               6. Zníženia uvedené v tomto článku sa uplatňujú bez toho, aby bolo dotknuté následné rozhodnutie o overení súladu podľa článku 52 nariadenia (EÚ) č. 1306/2013.
            
            
               ____________
            
            
               * Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59). “
            
            
               3.
                     V článku 11 ods. 2 sa dopĺňa tento pododsek:
            
            
               „V prípade operácií, pre ktoré v právnych predpisoch v oblasti poľnohospodárstva nebola stanovená určujúca skutočnosť, je uplatniteľným výmenným kurzom predposledný výmenný kurz stanovený Európskou centrálnou bankou pred posledným mesiacom obdobia, za ktoré sa nahlasujú výdavky alebo pripísané príjmy.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 26. 4. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 347, 20.12.2013, s. 549.
               
               
                  
                     (2)
                  
                        Delegované nariadenie Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014, s. 18).